Ritratt: Muntaġġ - Canva / Facebook - Kolleġġjata Bażilika u Proto-Parroċċa ta' San Pawl, Rabat - Malta  Tħabbret il-mewt ta' Dun Karm Borg fl-età ta' 70 sena. Imwieled ir-Rabat nhar it-8 ta' April tal-1951, Dun Karm Borg kien ordnat saċerdot fl-1978. Dun Karm Borg qeda l-missjoni tiegħu fis-Soċjetà Missjunarja ta' San Pawl bħala għalliem fil-kulleġġ, direttur tal-Oratorju f'Birkirkara, fil-Parroċċa ta' Santa Teresa ta' Avila South Ozone Park, NY u fil-Knisja ta' San Pawl f'Toronto fil-Kanada. Dan l-aħħar huwa serva bħala rettur tal-Knisja ta' Binġemma. Il- Kolleġġjata Bażilika u Proto-Parroċċa ta' San Pawl, Rabat – Malta qalet li Dun Karm Borg dejjem kien ta' servizz għall-Parroċċa u preżenti fil-festi tagħhom. L-awtur u poeta Immanuel Mifsud kien fost il-ħafna li sellem il-memorja ta' Dun Karm Borg. "Qrajt illi miet, mid-dehra ħabta u sabta, Patri Karm Borg, li kien jgħallimni l-Malti f'St. Paul's Missionary College fl-1982-3. Niftakar il-lezzjonijet fuq l-4 drammi ta' Oreste Calleja (iva konna nistudjawhom għal-livell ordinarju) u "Qasba mar-Riħ" ta' Anton Buttigieg. Anki Patri Karm kellu daqsxejn ta' sehem fin-namra tiegħi mal-letteratura. Tassew nikktitni din l-aħbar u persważ li tnikket lil ħafna oħrajn," kiteb Immanuel Mifsud. L-aħħar tislima lil Dun Karm Borg se tingħata nhar il-Ħamis fl-4pm fil-Kolleġġjata Bażilika u Proto-Parroċċa ta' San Pawl fir-Rabat. Kondoljanzi lill-qraba kollha. Dun Karm Borg, strieħ fis-sliem!